b'\n_START_ARTICLE_\nSvetlopoljansk\n_START_PARAGRAPH_\nSvetlopoljansk (ven. \xd0\xa1\xd0\xb2\xd0\xb5\xd1\x82\xd0\xbb\xd0\xbe\xd0\xbf\xd0\xbe\xd0\xbb\xd1\x8f\xd0\xbd\xd1\x81\xd0\xba) on kaupunkimainen taajama Ven\xc3\xa4j\xc3\xa4ll\xc3\xa4 Kirovin alueen Yl\xc3\xa4-Kaman piiriss\xc3\xa4. Se sijaitsee 12 kilometri\xc3\xa4 Kirsin kaupungista koilliseen. Taajaman kautta kulkee Jarin ja Lesnoin v\xc3\xa4linen rautatie. Asukkaita on 2\xc2\xa0900 henke\xc3\xa4 (vuonna 2010)._NEWLINE_Paikkakunta on saanut alkunsa vuonna 1964 aletusta turvesuon hy\xc3\xb6dynt\xc3\xa4misest\xc3\xa4. Turpeentuotantoyrityksen yhteyteen syntynyt Dymnojen asutus sai nykyisen nimens\xc3\xa4 vuonna 1970 ja vuonna 1982 siit\xc3\xa4 tuli kaupunkimainen taajama. Svetlopoljanskin kaupunkikuntaan kuuluu my\xc3\xb6s Fosforitnajan asemataajama._NEWLINE_Nyky\xc3\xa4\xc3\xa4n turpeen tuotantoa harjoittaa Vjatkatorf-niminen yritys. L\xc3\xa4hist\xc3\xb6ll\xc3\xa4 sijaitsee my\xc3\xb6s \xc3\xa4skett\xc3\xa4in avattu puunjalostuslaitos.'